Document ID: 32006D0469

EUROPA-PARLAMENTETS AFGØRELSE
af 18. januar 2006
om nedsættelse af et undersøgelsesudvalg om krisen i Equitable Life Assurance Society
(2006/469/EF)
EUROPA-PARLAMENTET HAR -
under henvisning til EF-traktatens artikel 193,
under henvisning til Europa-Parlamentets, Rådets og Kommissionens afgørelse 95/167/EF, Euratom, EKSF af 19. april 1995 om de nærmere vilkår for udøvelse af Europa-Parlamentets undersøgelsesbeføjelse (1),
under henvisning til forretningsordenens artikel 176,
under henvisning til anmodningen fra 213 medlemmer af Europa-Parlamentet,
under henvisning til Formandskonferencens afgørelse af 14. december 2005, hvori den i princippet godkendte nedsættelsen af et undersøgelsesudvalg til behandling af påstandene i andragende 0611/2004 fra Arthur White (britisk) og 0029/2005 fra Paul Braithwaite (britisk) for Equitable Members' Action Group samt flere efterfølgende andragender om samme emne, som blev indgivet af andragere fra Tyskland og Irland, og som alle omhandlede livsforsikringsselskabet Equitable Life Assurance Society (Equitable Life),
VEDTAGET FØLGENDE:
Artikel 1
Der nedsættes et undersøgelsesudvalg, som skal undersøge påstande om overtrædelser eller om fejl eller forsømmelser i forbindelse med gennemførelsen af fællesskabsretten, for så vidt angår sammenbruddet i Equitable Life, med forbehold af den kompetence, der tilkommer nationale retsinstanser eller fællesskabsretsinstanser.
Artikel 2
Undersøgelsesudvalget
-
undersøger påstande om overtrædelser eller om fejl eller forsømmelser i forbindelse med den måde, hvorpå Det Forenede Kongeriges ansvarlige myndigheder har anvendt Rådets direktiv 92/96/EØF af 10. november 1992 om samordning af love og administrative bestemmelser vedrørende direkte livsforsikringsvirksomhed og om ændring af direktiv 79/267/EØF og 90/619/EØF (tredje livsforsikringsdirektiv) (2), som kodificeret i Europa-Parlamentets og Rådets direktiv 2002/83/EF af 5. november 2002 om livsforsikring (3), på Equitable Life, navnlig for så vidt angår det gældende reguleringssystem og tilsynet med forsikringsselskabers finansielle soliditet, herunder deres solvensgrad, opbygningen af tilstrækkelige forsikringsmæssige hensættelser og dækningen af disse hensættelser med tilsvarende aktiver
-
vurderer i den forbindelse, om Kommissionen i tilstrækkeligt omfang har opfyldt sin pligt til at føre tilsyn med den korrekte og rettidige gennemførelse af fællesskabsretten, og fastslår, om der kan konstateres systematiske svagheder, som har bidraget til, at denne situation er opstået
-
vurderer påstande om, at de britiske tilsynsmyndigheder i en række år og i hvert fald siden 1989 ikke har beskyttet forsikringstagerne gennem et nøje tilsyn med regnskabsførings- og hensættelsespraksis samt den økonomiske situation generelt i Equitable Life
-
evaluerer den status, der må tillægges krav rejst af ikke-britiske europæiske borgere, samt formålstjenligheden af de retsmidler, der efter britisk og/eller fællesskabslovgivning står til rådighed for forsikringstagere fra andre medlemsstater
-
fremsætter eventuelle forslag, som det måtte finde hensigtsmæssige.
Artikel 3
Undersøgelsesudvalget forelægger en interimsberetning for Europa-Parlamentet senest fire måneder efter, at det har indledt sit arbejde, med henblik på at afgive en endelig beretning til Europa-Parlamentet senest 12 måneder efter vedtagelsen af denne afgørelse.
Artikel 4
Undersøgelsesudvalget sammensættes af 22 medlemmer af Europa-Parlamentet.
Udfærdiget i Strasbourg, den 18. januar 2006.

Labels: 2
4
10
3
18
15